section_heading: Samostan
paragraph_text: U aktu iz prosinca 2012. koji je potpisao splitski gradonačelnik Željko Kerum odobrena je donacija za izgradnju samostana za sestre anakorete – klanjateljice Presvete euharistije, koji bi se trebao graditi na Lokvama, sjeverno od konkatedrale sv. Petra u Stepinčevoj ulici. Novac je osiguran u sredstvima proračuna za 2012. godinu iz Ureda gradonačelnika kroz program sponzorstva, pokroviteljstva i donacija korištenjem sredstava pričuve. Listopada 2012. Grad Split je sestrama anakoretama kao investitoricama gradnje samostana te obiteljima Ferić, Nižetić, Kovačić i Jakaša dao suglasnost (koja se odnosi na zemljište koje je u sastavu novoformirane građevne čestice) u postupku ishođenja lokacijske dozvole, za čije je ishođenje postupak u tijeku. Samostan bi se gradio na dijelu gradskog zemljišta koje je zajedno s parcelama koje su u postupku povrata dobile rečene splitske obitelji, a sve kako bi se sukladno GUP-u mogla formirati građevinska parcela, na kojoj bi se gradio i stambeno-poslovni objekt i dječje igralište. Nakon što se dobije potvrda glavnog projekta, mogla bi uskoro početi i gradnja samostana. Projekt samostana već je napravljen. Autor je Nenad Mikulandra. Zgrada bi bila od dviju etaža. Prva bi imala kapelu za vječno klanjanje Presvetom oltarskom sakramentu na dvije visine, koji bi svima bio izložen 24 sata. Na drugoj etaži bio bi prostor za smještaj sestara – sobe, kuhinja i blagovaonica.